Dommerne kan hurtigt ende som små konger, der sender politiet ud for at ransage virksomheder i strid med gældende regler. Sådan lyder vurderingen fra flere juraeksperter af den fælleseuropæiske patentdomstol, danskerne skal tage stilling til ved folkeafstemningen den 25. maj.

Vi får »et system, der kan lave sine egne retningslinjer, uden at andre domstole kan gøre noget ved det,« siger Clement Salung Petersen, lektor i immaterialret ved Københavns Universitet. Problemet er, at Patentdomstolen er en såkaldt specialiseret domstol, hvis afgørelser ikke kan ankes til en anden ekstern retsindstans. Det kunne være EU-Domstolen eller Højesteret.

Professor i immaterialret ved Københavns Universitet Jens Schovsbo henviser til erfaringer fra USA, hvor en lignende patentdomstol i flere tilfælde har udviklet sin egen retspraksis, som den amerikanske højesteret siden har rullet tilbage. Clement Salung Petersen pointerer, at han ikke er bekendt med, at der andre steder i verden findes en så specialiseret domstol. Derfor siger han om den europæiske domstol: »Det er noget af et forsøg.« I sådan »et vakuum« fungerer specialiserede domstole ikke godt, siger Jens Schovsbo. »Der skal være et system omkring dem, som kan rette dem til.«

Patentdomstolen er specialiseret derved, at dommere alene skal beskæftige sig med patenter. I modsætning til almindelige domstole som Højesteret, hvor dommerne sidder med mange forskellige sager. Det kan udvikle et ’tunnelsyn’, hvor dommerne »lever sig for meget ind i området og glemmer generelle hensyn,« siger advokat og medlem af Retsplejerådet, Jens Rostock-Jensen.

Erhvervs- og vækstminister Henrik Sass Larsen (S) afviser i en e-mail kritikken, fordi »både eksperter, medier og virksomheder« vil holde øje med Patentdomstolen.

»Og at domstolen derfor ikke kommer til at leve i et vakuum«. Det svar kalder medlem af Europa-Parlamentet for Dansk Folkeparti Morten Messerschmidt for et udtryk for, hvor »chokerende lidt ja-partierne forstår af Patentdomstolens konstruktion«.

Allerede i 2001 advarede Domstolenes Strukturkommission og Retsplejerådet mod såkaldte specialiserede domstole som f.eks. Patentdomstolen. Dommerne risikerer »at miste følingen med generelle (...) juridiske principper,« skrev Retsplejerådet.

Enhedslistens retsordfører, Pernille Skipper, undrer sig over, at regeringen i denne omgang ikke har hørt Retsplejerådet om konsekvenserne af den specialiserede domstol.

»For det er en stor ting, når man beslutter at give en del af vores domstolssystem til nogle andre«.

Læs 0gså: Juraeksperter: Patentdomstol kan få enerådende magt